PATVIRTINTA

Kauno kolegijos direktoriaus

2021 m. rugpjūčio 18 d. Nr. 1-288

**APGYVENDINIMO PASLAUGŲ KAUNO KOLEGIJOS BENDRABUTYJE SUTARTIS**

20......... m. ................................. ......... d. Nr.

Kaunas

Kauno kolegija, atstovaujama Apgyvendinimo paslaugų skyriaus vedėjos (toliau – vedėja) Albinos Prišmantienės, veikiančios pagal kolegijos direktoriaus 2019-06-17 įsakymą   
Nr. 1-258 (toliau – Kolegija) iš vienos pusės,

ir ..............................................................................................., gim. data ....................................... (toliau – Gyventojas) iš kitos pusės, kartu vadinami Šalimis, o kiekviena atskirai – Šalimi, vadovaudamiesi Kauno kolegijos bendrabučių vidaus tvarkos taisyklėmis (toliau – Vidaus tvarkos taisyklės), sudarėme šią sutartį (toliau – Sutartis):

**I SKYRIUS**

**BENDROSIOS SUTARTIES SĄLYGOS**

1. Kolegija suteikia teisę Gyventojui Sutartyje nustatytomis sąlygomis ir tvarka laikinai valdyti ir naudotis gyvenamąja patalpa bendrabutyje Nr......., kambaryje Nr............. adresu ............................................................................................, o Gyventojas įsipareigoja naudotis šia gyvenamąja patalpa pagal paskirtį ir laiku mokėti Kolegijos direktoriaus įsakymu nustatytą mokestį už apgyvendinimo paslaugas (toliau – Apgyvendinimo mokestis) ir kitus Sutartyje nurodytus mokesčius.
2. Apgyvendinimo bendrabutyje terminas nustatomas nuo 20... m. ..................................... ....... d. iki 20.... ....................................... ......... d.

**II SKYRIUS**

**ŠALIŲ TEISĖS IR PAREIGOS**

1. **Kolegija įsipareigoja:**
   1. Suteikti Gyventojui Sutarties 1 punkte nurodytas patalpas ir užtikrinti gyvenimo sąlygas, atitinkančias teisės aktų reikalavimus.
   2. Gyventojui užpildžius paraišką Kolegijos informacinėje sistemoje eBendrabutis.kaunokolegija.lt ir sumokėjus nustatytą mokestį už liepos ir (ar) rugpjūčio mėnesius, rezervuoti gyvenamąją vietą Kauno kolegijos bendrabutyje kitiems mokslo metams, jei jis nepažeidė Sutartyje nurodytų sąlygų ir toliau tęsia studijas Kauno kolegijoje.
   3. Perkelti Gyventoją į kitas gyvenamąsias patalpas, bendrabutį rekonstruojant, kapitališkai remontuojant, pertvarkant ar reorganizuojant, taip pat dėl kitų svarbių priežasčių, jeigu šių darbų negalima atlikti neiškeldinus Gyventojo.
   4. Šalinti elektros, vandentiekio, kanalizacijos, kompiuterinių tinklų ir kitų bendrojo naudojimo patalpų inžinerinių sistemų gedimus.
2. **Kolegija turi teisę:**
   1. Pakeisti apgyvendinimo tvarką gyvenamojoje patalpoje (pakeisti vietų skaičių), nepažeisdama galiojančių higienos normų reikalavimų.
   2. Iš anksto įspėjus, vienašališkai keisti Apgyvendinimo mokesčio dydį, taip pat kitus šioje Sutartyje ir Kolegijos vidaus teisės aktuose numatytus mokesčius ar sąlygas, susijusias su apgyvendinimu.
   3. Perkelti Gyventoją iš vieno kambario į kitą, taip pat iš vieno bendrabučio į kitą, bendrabutį rekonstruojant, remontuojant ar pertvarkant, taip pat siekiant racionaliau panaudoti bendrabučių patalpas, gyventojams konfliktuojant ar dėl kitų svarbių priežasčių, pranešus apie tai raštu ne vėliau kaip prieš 5 (penkias) darbo dienas. Informacijos tinkamu pateikimu raštu laikoma informacijos pateikimas Kolegijos suteiktu elektroniniu paštu (ne Kolegijos studentams – nurodytu asmeniniu el. paštu) arba viešas paskelbimas bendrabučio skelbimų lentoje.
3. Kolegija turi ir kitas teises, reglamentuotas Vidaus tvarkos taisyklėse ir kituose Kolegijos vidaus teisės aktuose.
4. Kolegija neatsako už kambaryje ar bendro naudojimo patalpose paliktus asmeninius Gyventojo daiktus ar kitą turtą.
5. **Gyventojas įsipareigoja:**
   1. Kas mėnesį laiku sumokėti Kolegijai Apgyvendinimo mokestį. Sutartyje sulygtą Apgyvendinimo mokestį mokėti ir išvykus studijuoti pagal mainų programas į kitas aukštąsias mokyklas, taip pat praktikos metu ar ligos atveju.
   2. Tausoti gyvenamąsias, pagalbines, bendro naudojimo patalpas, jose esantį inventorių, sanitarinius prietaisus bei įrenginius, laikytis direktoriaus įsakymais patvirtintų priešgaisrinės saugos instrukcijų, saugos ir sveikatos, dirbant su dujiniais įrengimais, instrukcijų, taupiai vartoti vandenį, dujas, elektros ir šilumos energiją, užtikrinti, kad šių reikalavimų laikytųsi ir Gyventojo svečiai.
   3. Laikytis Vidaus tvarkos taisyklių, šios Sutarties reikalavimų.
   4. Neįsirengti papildomų energijos šaltinių kitų Gyventojų sąskaita, palaikyti švarą ir tvarką gyvenamojoje patalpoje ir kitose bendro naudojimo patalpose.
   5. Patalpas naudoti tik pagal tiesioginę paskirtį, nurodytą šios Sutarties 1 punkte.
   6. Neperplanuoti ir nepertvarkyti suteiktų patalpų be Kolegijos raštiško sutikimo. Einamąjį gyvenamųjų patalpų remontą (pagerinimo darbus) vykdyti tik gavus raštišką Kolegijos sutikimą.
   7. Savavališkai nepersikelti į kitas bendrabučio patalpas (neužimti kitam gyventojui skirtos ar laisvos gyvenamosios vietos), neapgyvendinti kitų asmenų be raštiško Kolegijos sutikimo.
   8. Vykdyti bendrabučio ar Kolegijos administracijos darbuotojų teisėtus reikalavimus.
   9. Rūkyti tik tam skirtose vietose.
   10. Atsakyti už savo ir savo svečių elgesį bendrabutyje.
   11. Nedelsdamas informuoti bendrabučio administratorę budėtoją apie kiekvieną įvykusią avariją ar žalos padarymo atvejį bei priemones, kurių imtasi gyvenamajai patalpai ir joje esantiems daiktams padarytai žalai sumažinti.
   12. Atlyginti Kolegijai padarytą žalą, jei ji padaryta dėl tiesioginių Gyventojo ar jo svečių veiksmų, arba dėl neatsargumo, arba pažeidžiant Sutarties 7.2. – 7.11. punktuose nustatytus reikalavimus, Vidaus tvarkos taisykles, taip pat atlyginti padarytą žalą tretiesiems asmenims, jei ji buvo padaryta dėl Gyventojo ar jo svečio kaltės ar aplaidumo.
   13. Suremontuoti ar kompensuoti įrangai, baldams, kitiems patalpose esantiems Kolegijos daiktams padarytą žalą, nepriklausomai nuo momento, kada ši žala yra nustatyta, ne mažesne nei atstatomąja verte. Jei Gyventojas nesuremontuos ar nekompensuos padarytos žalos, jis įsipareigoja pakeisti sugadintus baldus ar įrangą arba pagal pateiktą sąmatą sumokėti kompensaciją, lygią sugadinto (apgadinto) daikto vertei.
   14. Užpildyti paraišką Kolegijos informacinėje sistemoje eBendrabutis.kaunokolegija.lt, iki birželio 15 dienos, jeigu nori išsaugoti gyvenamąją vietą vasaros atostogų metu ateinantiems mokslo metams, ir sumokėti nustatytą mokestį. Pateikus paraišką (prašymą), atvykti į apgyvendinimo vietą ne vėliau kaip per 5 dienas nuo paraiškoje (prašyme) nurodytos apgyvendinimo datos, išskyrus svarbias objektyviai pateisinamas priežastis. Tokiu atveju turi būti pateiktas rašytinis prašymas dėl apgyvendinimo termino pakeitimo. Laiku neatvykus į apgyvendinimo vietą, bendrabučio rezervacija panaikinama.
   15. Per 2 (dvi) darbo dienas raštu informuoti vedėją ir (ar) bendrabučio administratorę budėtoją apie studijų Kolegijoje nutraukimą ar pašalinimą iš Kolegijos.
   16. Pasibaigus šios Sutarties galiojimui arba nutraukus šią Sutartį, nustatyta tvarka išsikelti iš bendrabučio Sutarties nutraukimo ar pasibaigimo dieną ir perduoti Kolegijai tvarkingą gyvenamąją vietą, inventorių ir kambario raktus.
6. **Gyventojas turi teisę:**
   1. Šioje Sutartyje nustatytomis sąlygomis ir terminais pagal paskirtį naudotis jam suteikta gyvenamąja patalpa, bendrojo naudojimo patalpomis, įranga bei turtu.
   2. Naudotis savo namų apyvokos ir buities reikmenimis bei inventoriumi.
   3. Neatlygintinai pagerinti bendrabučio patalpų ir (ar) jose esančių baldų ar inventoriaus būklę, gavus vedėjos sutikimą.
   4. Kitas teises, nustatytas Vidaus tvarkos taisyklėse ir kituose Kolegijos vidaus teisės aktuose.

**III SKYRIUS**

**ATSISKAITYMAI IR MOKĖJIMAI PAGAL SUTARTĮ**

1. Į Apgyvendinimo mokestį, priklausomai nuo kambario tipo ir vietų skaičiaus, yra įskaičiuoti mokesčiai už komunalines paslaugas (elektra, karštas ir šaltas vanduo, šildymas, skalbimo paslaugos) ir kitos eksploatacinės išlaidos, susijusios su naudojama gyvenamąja patalpa.
2. Apgyvendinimo mokestis Sutarties sudarymo metu yra ............. Eur (........................................................................................................... eurai).
3. Apgyvendinimo mokestį už kiekvieną einamąjį mėnesį Gyventojas privalo sumokėti iki einamojo mėnesio 25 dienos.
4. Gyventojas, sumoka Kauno kolegijos direktoriaus įsakymu nustatyto dydžio išankstinę įmoką (užstatą) kaip savo įsipareigojimų pagal šią Sutartį užtikrinimą. Išankstinė įmoka (užstatas) mokama vieną kartą.
5. Išankstinė įmoka (užstatas) turi būti sumokėta ne vėliau kaip per 5 kalendorines dienas po faktinio apsigyvenimo Kolegijos bendrabutyje dienos. Išankstinė įmoka (užstatas) gali būti užskaitoma kaip Apgyvendinimo mokestis už paskutinį sutarties galiojimo mėnesį.
6. Kolegija turi teisę iš sumokėtos išankstinės įmokos (užstato) išskaičiuoti Gyventojo mokėtinas sumas, jeigu Sutartis nebuvo įvykdyta tinkamai (pvz., padaryta materialinė žala, nesumokėtas mokestis už apgyvendinimą bendrabutyje, neatsiskaityta už teikiamas papildomas paslaugas bendrabutyje, nesumokėti kiti Kolegijos teisės aktų tvarka nustatyti mokesčiai).
7. Jeigu Gyventojas tęsia studijas Kauno kolegijoje ir vasaros metu rezervuoja gyvenamąją vietą kitiems mokslo metams, užstatas negrąžinamas ir užskaitomas naujam apgyvendinimo laikotarpiui.
8. Gyventojo rašytiniu prašymu, nutraukus Sutartį ir išsikėlus iš bendrabučio, išankstinė įmoka (užstatas) ar jos likusi dalis grąžinama per 30 (trisdešimt) kalendorinių dienų nuo pateikto prašymo gavimo dienos į Gyventojo prašyme nurodytą Lietuvoje veikiančio banko sąskaitą, jeigu Gyventojas yra visiškai atsiskaitęs už bendrabutį.
9. Gyventojas, sutartyje nurodytu terminu nesumokėjęs Apgyvendinimo mokesčio, Kolegijai pareikalavus moka 0,02 proc. dydžio delspinigius nuo nesumokėtos sumos.
10. Apgyvendinimo mokestis bei kiti šioje Sutartyje ir Kolegijos vidaus teisės aktuose numatyti mokesčiai ar sąlygos, susijusios su apgyvendinimu, gali keistis, Kauno kolegijai patvirtinus naujas apgyvendinimo paslaugų kainas.
11. Apie pakeistus mokesčius ar kitas sąlygas, susijusias su apgyvendinimu, Kolegija paskelbia savo interneto svetainėje ir (ar) bendrabučio skelbimų lentoje. Toks informacijos pateikimas laikomas tinkamu ir Gyventojas neturi teisės reikšti pretenzijų, kad nebuvo asmeniškai informuotas apie Apgyvendinimo, kitų mokesčių ar sąlygų, susijusių su apgyvendinimu bendrabutyje, pakeitimus.
12. Sutarties galiojimo metu pasikeitus Apgyvendinimo mokesčiui(-iams) ar kitoms sąlygoms, Sutartis yra pakeičiama ar papildoma Kolegijos informacinėje sistemoje eBendrabutis.kaunokolegija.lt. Pakeisti mokesčiai Gyventojui pradedami taikyti ne anksčiau kaip po 3 (trijų) mėnesių nuo Gyventojo informavimo apie jų pasikeitimą dienos.
13. Gyventojui nesutikus su Apgyvendinimo mokesčio(-ių) ar kitų sąlygų, susijusių su apgyvendinimu, pakeitimu, Sutartis nutrūksta po 3 (trijų) mėnesių nuo pasikeitimų paskelbimo Kolegijos interneto svetainėje ir (ar) bendrabučio skelbimų lentoje.
14. Gyventojui jo paties iniciatyva nutraukiant sutartį, mokestis skaičiuojamas iki Gyventojo prašyme nutraukti Sutartį nurodytos datos. Jei Gyventojas nepateikia tokio prašymo, skaičiuojamas visas Apgyvendinimo mokestis iki Sutarties termino pabaigos.
15. Gyventojui pageidaujant Kolegija gali teikti papildomas paslaugas bendrabutyje, kurių sąrašas ir kainos yra patvirtintos Kolegijos direktoriaus įsakymu.
16. Tuo atveju, jei Gyventojas neįvykdo savo sutartinių įsipareigojimų pagal šią Sutartį, Kolegija turi teisę vykdyti išieškojimą, savo nuožiūra pasirinkdama teismines ir (ar) neteismines skolų išieškojimo priemones. Visas išlaidas, susijusias su skolų išieškojimu, apmoka Gyventojas.
17. Kolegijos ir Gyventojo raštišku susitarimu padaryti patalpų, turto ar įrangos pagerinimai neatlyginami.

**IV SKYRIUS**

**SUTARTIES NUTRAUKIMAS**

1. Kolegija apgyvendinimo sutartį prieš terminą gali nutraukti, o Gyventoją iškeldinti, jei:
   1. visa patalpa ar jos dalis Gyventojo naudojama ne pagal paskirtį, nurodytą Sutarties 1 punkte;
   2. Gyventojas sąmoningai ar dėl neatsargumo blogina pastato, patalpų, įrenginių būklę;
   3. Gyventojas nesilaiko šios Sutarties sąlygų, Vidaus tvarkos taisyklių arba neleistinai teršia ar niokoja aplinką ir buvo dėl to prieš tai bent kartą raštu įspėtas;
   4. savo netinkamu elgesiu sudaro neįmanomas sąlygas kitiems kartu gyventi gyvenamojoje patalpoje, trikdo kitų bendrabučio gyventojų rimtį, t.y. triukšmauja, laiko ir (ar) vartoja alkoholinius gėrimus, narkotines ar psichotropines medžiagas, rūko, pažeidžia higienos sanitarines normas ir (ar) kitus viešosios tvarkos reikalavimus;
   5. Gyventojas per 2 (du) mėnesius nesumokėjo Apgyvendinimo mokesčio ir kitų mokesčių arba tapo nemokus;
   6. Gyventojas nesutiko su Apgyvendinimo mokesčių ar kitų sąlygų pakeitimu;
2. Gyventojas gali nutraukti sutartį prieš terminą, apie tai raštu įspėjęs Kolegiją ne vėliau kaip prieš 5 kalendorines dienas.
3. Apgyvendinimo sutartis gali būti nutraukta šalių susitarimu.
4. Nutraukus studijas Kauno kolegijoje, ar pašalinus Gyventoją iš bendrabučio, apgyvendinimo sutartis nutrūksta, ir Gyventojas privalo išsikelti nedelsiant. Jeigu neišsikelia, yra iškeldinamas teisės aktų nustatyta tvarka.

**V SKYRIUS**

**KITOS SUTARTIES SĄLYGOS**

1. Kauno kolegija, juridinio asmens kodas 111965284, Pramonės pr. 20, 50468 Kaunas, informuoja Gyventoją, kad, kaip duomenų valdytojas, Gyventojo asmens duomenis tvarko šiais tikslais:
   1. Apgyvendinimo paslaugų Kolegijos bendrabučiuose administravimo tikslu – vardas(-ai), pavardė, asmens kodas, lytis, gyvenamosios vietos ir kontaktiniai duomenys – gatvė, namo numeris, buto numeris, gyvenvietė (paštas), miestas / savivaldybė, šalis, telefono numeris, elektroninio pašto adresas; socialinė padėtis; atstovaujama organizacija ar institucija, pareigos; studijų programa (studentams), studijų forma (studentams), kursas (studentams), studento statusas (studentams), rezervacijos pradžios ir pabaigos data.
   2. Viešosios tvarkos ir praėjimo kontrolės tikslu (užtikrinant darbuotojų, studentų ir kitų asmenų, kurie lankosi Kolegijoje, ir Kolegijos turto saugumą) tvarkomi šie duomenys: vardas(-ai), pavardė, parašas, saugos kamerų vaizdo įrašai ir nuotraukos.
   3. Finansinių atsiskaitymų tikslu tvarkomi šie duomenys: vardas(-ai), pavardė, asmens kodas, telefono numeris, elektroninio pašto adresas, atstovaujama organizacija ar institucija (tretiesiems asmenims), pareigos (tretiesiems asmenims), asmens tapatybei nustatyti naudojami tapatybės dokumentų duomenys.
   4. Kitus asmens duomenų tvarkymo ir apsaugos reikalavimus, duomenų subjektų teises ir jų įgyvendinimo tvarką reglamentuoja ES Bendrasis duomenų apsaugos reglamentas, Lietuvos Respublikos asmens duomenų teisinės apsaugos įstatymas ir Asmens duomenų tvarkymo Kauno kolegijoje tvarkos aprašas.
2. Gyventojas patvirtina, kad Sutarties pasirašymo metu sutarties vykdymo tikslu pateikė teisingus savo asmens duomenis. Už nuostolius, atsiradusius dėl klaidingų duomenų pateikimo atsakingas Gyventojas.
3. Gyventojo prisijungimo prie Kauno kolegijos informacinės sistemos eBendrabutis.kaunokolegija.lt duomenys (vartotojas, slaptažodis), logiškai susieti su pasirašomu dokumentu, vienareikšmiškai identifikuoja konkretų gyventoją ir yra laikomi elektroniniu parašu ir turi tokią pačią teisinę galią kaip ir parašas rašytiniuose dokumentuose.
4. Šalys patvirtina, kad perskaitė ir supranta Sutarties turinį ir pasekmes, ir pasirašė šią Sutartį kaip dokumentą atitinkantį jų tikslus ir poreikius.
5. Gyventojas, pasirašydamas šią Sutartį, patvirtina, kad yra susipažinęs su Vidaus tvarkos taisyklėmis, Asmens duomenų tvarkymo Kauno kolegijoje tvarkos aprašu.
6. Šalys įsipareigoja imtis visų priemonių laiku ir sąžiningai įvykdyti visas šios Sutarties sąlygas ir Sutartyje nustatytus įsipareigojimus. Visi nesutarimai, reikalavimai ar ginčai, kilę iš šios Sutarties ar su ja susiję, sprendžiami taikiai šalių susitarimu. Šalims nesusitarus per 30 dienų, ginčai sprendžiami Lietuvos Respublikos įstatymų nustatyta tvarka teritorinį teismingumą nustatant pagal Kolegijos registruotos buveinės adresą.
7. Elektronine forma sudaryta sutartis yra prilyginama rašytinei sutarčiai ir yra saugoma Kolegijos informacinėje sistemoje eBendrabutis.kaunokolegija.lt. Sutartis, išskyrus elektronine forma sudaromas sutartis, sudaroma dviem vienodą teisinę galią turinčiais egzemplioriais. Telekomunikacijų įrenginiais perduota, pasirašyta ir skenuota sutartis turi tokią pačią teisinę galią kaip ir įprastai pasirašyta popierinė sutartis, išskyrus atvejus, kai neįmanoma identifikuoti teksto ir (ar) parašo.
8. Visi šios sutarties pakeitimai, papildymai ir priedai šalių sudaryti Kolegijos informacinėje sistemoje eBendrabutis.kaunokolegija.lt. galioja ir turi tokią pačią teisinę galią kaip ir raštu sudaryti ir pasirašyti popieriniai dokumentai.
9. Sutartis galioja nuo pasirašymo dienos iki apgyvendinimo termino pabaigos ir visiško įsipareigojimų įvykdymo.

ŠALIŲ REKVIZITAI

**Kolegija:** Pramonės pr. 20, LT 50468 Kaunas, tel. 8 37 352324, įmonės kodas 111965284, PVM kodas LT119652811

**Gyventojas:**

|  |
| --- |
|  |
|  |
|  |

*(vardas, pavardė, telefono numeris, elektroninio pašto adresas)*

|  |  |
| --- | --- |
| **ŠALIŲ PARAŠAI:**  **GYVENTOJAS**  ............................................................  *(Vardas, pavardė)*  Parašas \_\_\_\_\_\_\_\_\_\_\_\_\_\_\_\_\_\_\_\_\_ | **KOLEGIJA**  Apgyvendinimo paslaugų skyriaus vedėja  Albina Prišmantienė  Parašas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |